

 REPUBLIKA HRVATSKA

SPLITSKO-DALMATINSKA ŽUPANIJA

 GRAD OMIŠ

 **Gradsko vijeće**

KLASA: 021-05/21-01/05

URBROJ: 2181-7-03/5-22-06

Omiš, 31. siječnja 2022.

**Z A P I S N I K**

o radu 6. sjednice Gradskog vijeća Grada Omiša

održane 31. siječnja 2022. godine u Omišu, Trg K. Tomislava 6 – Hotel Plaža

Započeto u 18.30 sati.

Vrši se tonski zapis tijeka sjednice.

Zapisnik se sačinjava na temelju tonskog zapisa.

Voditeljica zapisnika: Ružica Jerčić

NAZOČNI ČLANOVI VIJEĆA:

1. Zvonko Močić, dr. med.
2. Simona Jurjević, dipl.uč.
3. Nikola Tijardović, bacc.fizio.
4. Tonći Stanić
5. Lovrenka Kovačić Bućan, dipl.iur.
6. Ivan Medić, dipl.ing.
7. Sanja Ilić, prof.
8. Tihana Barišić Marunčić, dr.med. (do t.3)
9. Ivo Bradarić
10. Petar Bulić, dipl.iur.
11. Tomislav Bartulović
12. Karlo Vukasović, bacc.oec.

NENAZOČNI ČLANOVI VIJEĆA:

1. Josip Banović, dr.med.

2. Zdravka Šodan

3. dr.sc. Dino Belošević

OSTALI NAZOČNI:

1. Ivo Tomasović, dipl.oec., gradonačelnik

2. Žarko Kovačić, dipl.ing. zamjenik gradonačelnika

3. Lidija Pavković, dipl.iur., pročelnica ureda gradonačelnika

4. Stipe Žuljević Mikas, dipl.ing. pročelnik UO za KSD,UP i ZO

5. Đeki Stanić, dipl.iur., pročelnik UO za gospodarstvo i društvene djelatnosti

6. Mate Sovulj, dipl.ing., upravitelj Vlastitog pogona

7. Gordana Radman, d.i.a. , predstavnica tvrtke URBOS (uz t.4.)

Neki vijećnici su tijekom sjednice napuštali prostoriju i vraćali se. Predsjedavatelj je kontinuirano skrbio o potrebnom kvorumu za nesmetano održavanje sjednice.

Predsjedavatelj je predložio dnevni red kao u dostavljenim materijalima te je nakon glasovanja utvrđeno da je jednoglasno sa 12 glasova ZA usvojen slijedeći

**d n e v n i r e d**

1. Usvajanje zapisnika o radu 5. sjednice Gradskog vijeća Grada Omiša
2. Vijećnički upiti
3. Prijedlog Odluke o načinu pružanja javne usluge skupljanja komunalnog otpada

 na području Grada Omiša

1. Prijedlog Odluke o donošenju Izmjena i dopuna Odluka o donošenju Urbanističkog plana uređenja RIBNJAK (VIII)
2. Prijedlog Odluke o izmjeni i dopuni Odluke o nerazvrstanim cestama u Gradu Omišu
3. Prijedlog Odluke o izmjeni Odluke o osnivanju Vlastitog pogona za obavljanje komunalnih djelatnosti
4. Prijedlog Odluke o izmjeni Odluke o ustroju upravnih tijela gradske uprave Grada Omiša

**Ad 1/**

USVAJANJE ZAPISNIKA O RADU 5. SJEDNICE GRADSKOG VIJEĆA GRADA OMIŠA

Na tekst nacrta zapisnika o radu 5. sjednice Gradskog vijeća Grada Omiša nije bilo primjedbi.

Predsjedavatelj je nacrt zapisnika dao na glasovanje, potom je utvrđeno da jednoglasno sa 12 glasova ZA usvojen Zapisnik o radu 5. sjednice Gradskog vijeća Grada Omiša.

**Ad 2/**

VIJEĆNIČKI UPITI

**Tomislav Barutulović** – koliko će biti poskupljenje komunalnih usluga (točka 3. dnevnog reda).

Gradonačelnik – direktor Peovice će o ovom pitanju podrobnije izvijestiti na točci 3. dnevnog reda

**Petar Bulić –** u kojoj su fazi slijedeće Izmjene i dopune UPU Ribnjak (IX), postoji li zakonska procedura, rokovi, dinamika donošenja?

Plan upravljanja pomorskim dobrom i dodjela koncesijskih odobrenja –

Planom upravljanja Grada Makarske definirano je:

„Ukoliko se za istu mikrolokaciju prijavi više podnositelja sa zahtjevima koji udovoljavaju propisanim uvjetima, Vijeće će, putem mrežnih stranica Grada Makarske, pozvati takve podnositelje zahtjeva da na javnom nadmetanju, koje će se održati u službenim prostorijama Grada, ponude jedinični iznos na ime naknade za davanje koncesijskog odobrenja, koji mora biti veći od iznosa propisanog ovim Planom, odnosno Uredbom o postupku davanja koncesijskog odobrenja na pomorskom dobru. Na javnom nadmetanju, kroz licitaciju, svaki podnositelj zahtjeva može ponuditi više iznosa naknade za davanje koncesijskog odobrenja. Nakon proteka 2 minute od zadnje ponude javno nadmetanje se završava. “

Na prošloj sjednici je gradonačelnik rekao da to zakonom nije tako regulirano, no ovaj model Grada Makarske smatra puno transparentnijim. Smatra da ne možemo dopustiti da 10-15 istih ljudi na ulog od 500 eura zarađuju di do 25.000 eura godišnje, godinama jedni te isti ljudi.

Ovim načinom bi se pokazala transparentnost rada Gradske uprave, trebamo se prestati bojati što će reći ulica…

Nerazvrstana cesta u Ruskamenu – Grad Omiš je donio Dopunu Odluke o nerazvrstanim cestama za Ruskamen, imamo obustavu elaborata, poništenje Rješenja o uklanjaju rampe…

i sve su to donijele zakonski ustanovljenje institucije RH.

U međuvremenu je pokrenut postupak ocjene zakonitosti općeg akta pred Visokim upravnim sudom i sve je to legitimno.

No, ono što smatra da nije način ni mjesto ni vrijeme je da dok se postupak vodi pred upravnim sudom, da predstavnici izvršne vlasti Grada Omiša sudjeluju na prosvjedima na Ruskamenu. Tim činom se šalje poruka koja nije dobra jer se staje uz ljude koji imaju pravo na prosvjed, no poštujući institucije RH moramo čekati dok se donese odluka Visokog upravnog suda.

Gradonačelnik – što se tiče 9. Izmjena urbanističkog plana Ribnjak zatražili smo suglasnost javnopravnih tijela, a zakonski rok je 2 godine od donošenja Odluke.

Plan upravljanja pomorskim dobrom – način na koji to Makarska radi je protupropisno.

Na seminaru kojega je organiziralo Ministarstvo mora prometa i infrastrukture je rečeno da koncesijska odobrenja ne mogu ići na natječaj, a cijene su određene Uredbom i mi ih moramo primjenjivati.

Neobično je da Županijski ured za pomorstvo dobro izda suglasnost na takav Plan (kao što je u Makarskoj). Mi bismo naravno voljeli da se može ići na natječaj kao što se radi sa javnim gradskim površinama.

Ruskamen – Grad se nije miješao u situaciju na terenu, građani su odlučili prosvjedovati .

Cijeli Badnjak je proveo na telefonu, a zamjenik gradonačelnika Žarko Kovačić je bio pozvan od načelnika policijske postaje da dođe tamo i pokuša smiriti situaciju.

**Zvonko Močić** – važno je naglasiti da je zamjenik gradonačelnika tamo išao na poziv policije, da bi se smirila situacija.

Žarko Kovačić – smatra da ako se traži od Grada Omiša da poštuje zakone i čeka odluku Visokog upravnog suda, onda se toga trebaju pridržavati sve strane u postupku.

**Petar Bulić –** da li nerazvrstana cesta postaje nerazvrstana Odlukom predstavničkog tijela ili provedbom elaborata u zemljišnim knjigama i ispunjavanjem drugih komunalnih uvjeta?

Žarko Kovačić – Odlukom predstavničkog tijela. Slaže se da treba sačekati odluku upravnog suda i nju poštovati.

**Petar Bulić** – ne, to nije točno, a u konkretnom slučaju trebamo sačekati odluku Visokog upravnog suda.

Vijećnik **Dino Belošević** dostavio je slijedeći vijećnički upit (dodatni upit po odgovoru od 24.1.2022.).

Proračunom Grada Omiša za 2022.g. i projekcijama plana za 2023. i 2024. g. predviđeno je ukupno 1.050.000,00 kuna (3\*350.000,00 kn) za izradu prostornih planova (Glava 00201 UPRAVNI ODJEL ZA KSD,UP I ZO) Program 1002 Prostorno uređenje i unapređenje stanovanja Kapitalni projekt K202001 Izrada prostornih planova.

U tijeku nekoliko prostornih planova:

Izmjene i dopune PP Grada Omiša (VII)

UPU Slavinj – Garma

Izmjene i dopune UPU Ribnjak

Izmjene i dopune UPU Pisak (III)

Izmjene i dopune UPU Marušići (II)

Vezano za prostorno plansku dokumentaciju Grad je zaprimio velik broj inicijativa za donošenje novih UPU, kao i zahtjeve za izmjene postojećih UPU-ova.

Dobili smo informaciju od Gradonačelnika da bi izmjene i dopune prostornog plana grada Omiša (VII) trebale biti donesene sredinom 2022.g.

Sukladno iznijetom za očekivati je da komunalni odjelima okvirni plan donošenja gore navedenih prostornih planova i okvirnu cijenu financijskog rashoda po istima.

Moli odgovor koji je okvirni plan donošenja gore nabrojanih prostornih planova kao i okvirni/procijenjeni financijski rashod po istima kako bi stvorio sliku usporedbe projekcije proračuna s financijskim rashodom i dinamički plan donošenja.

Isto tako moli da se taksativno navedu sve pristigle inicijative za donošenje novih UPU-ova i zahtjeve za izmjene i dopune postojećih UPU-ova kao i nadnevak zaprimanja i ako je moguće okvirnu procijenjenu vrijednost rashoda po istima kako bi dobo jasniju sliku usporedbe projekcije po proračunu, s dinamikom i financijskom vrijednošću pristiglih zahtjeva.

Svaka ozbiljna projekcija mora sadržavati i okvirni vremenski i financijski plan, a s druge strane je činjenica da je uže gradsko područje grada Omiša jedno od najgušće naseljenih u RH i da Grad Omiš nedovoljno brzo ostvaruje prostorno planske preduvjete za širenje prema rubnim dijelovima izvan samo a centra grada.

Može li se za izradu planova angažirati i neka nova ustanova/tvrtka koja se bavi prostorno planskim projektiranjem obzirom da kako navodite URBOS ne radi samo za nas nego i za niz drugih lokalnih jedinica?

Zašto Grad Omiš za izradu prostorno planske dokumentacije ovakve vrste koristi samo tvrtku URBOS?

**Ad 3/**

PRIJEDLOG ODLUKE O NAČINU PRUŽANJA JAVNE USLUGE

SKUPLJANJA KOMUNALNOG OTPADA NA PODRUČJU GRADA OMIŠA

Gradonačelnik je dostavio prijedlog Odluke o načinu pružanja javne usluge skupljanja komunalnog otpada na području Grada Omiša, te predložio gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Leonardo Ljubičić, direktor Peovica d.d. Omiš, izvijestio je u ovom predmetu.

U otvorenoj raspravi sudjelovali su:

Petar Bulić – poznato mu je da su pokrenuti pregovori sa Gradom Splitom kojemu mi plaćamo preveliku cijenu deponiranja otpada, ima li nekih pomaka?

Leonardo Ljubičić – postoje odlagališta koja naplaćuju od 100 – 800 kuna po toni otpada.

Mi Karepovcu plaćamo 450 kuna i to je treće poskupljenje posljednjih nekoliko godina.

Nama je Ministarstvo propisalo da smo dužni voziti otpad na Karepovac, mi ne možemo pregovarati s drugim odlagalištima.

Mi smo diskriminirani po pitanju cijene tone otpada (u odnosno na Podstranu, Split, Solin..) .

Započeli smo postupak konzultacija s odvjetnicima da bismo vidjeli mogućnosti vezano za smanjenje cijene odvoza na Karepovac, razgovarali smo i s gradonačelnikom Puljkom vezano na ovu temu. On je naš problem razumio i obećao se javiti u što skorijem roku čim se imenuje novi direktor Čistoće i nadzorni odbor.

**Tomislav Bartulović** – želi samo pojašnjenje – hoće li sva kućanska (bez obzira na broj članova) imati isti fiksni dio, plus svaki odvoz?

Leonardo Ljubičić – da, svi će imati isti fiksni dio ukupne cijene. Što znači da će nekim kućanstvima usluga poskupjeti, a onima sa više članova će pojeftiniti.

Ukoliko Ministarstvo prihvati prijedlog izmjena zakona, odmah ćemo ići u izmjenu ovakve Odluke, da bi bila što povoljnija za naše građane.

**Zvonko Močić** – danas je zadnji dan zakonskog roka za donošenje ove Odluke, no što bi se dogodilo da ju mi danas ne donesemo?

Leonardo Ljubičić – zakonodavac je propisao da do 31. siječnja 2022. predstavničko tijelo JLS donosi Odluku, a ne piše što ako je ne donese. Nakon toga davatelj usluge ima 90 dana za donošenje svoje Odluke odnosno cjenika usluge, koji će biti samo za varijabilni dio, a o tom cjeniku gradonačelnik daje Mišljenje i odobrava ga ili ne.

Za zaključiti je da ukoliko se Odluka ne donese idu neke sankcije od strane Ministarstva, oni će donijeti neku Odluke – 100 kuna svima ili sl.

Gradonačelnik -ukoliko mi danas ne donesemo ovu Odluku (a koju je Peovica predložila na način da bi poduzeće bilo održivo), netko taj trošak (minus) mora nadoknaditi Peovici, a to smo opet mi. Minus bi bio u milijunima i morao bi se platiti iz proračuna.

**Ivo Bradarić** – koliko će prema ovoj Odluci samac imati mjesečni račun za odvoz otpada?

Gradonačelnik – 56,00 kuna plus varijabilno koliko odvoza bude imao.

**Ivan Medić** – ukoliko ne doneseno ovu Odluke, ostaje li na snazi sadašnja?

**Tonći Stani**ć – koliko će sada jedan mali iznajmljivač koji ima 4 ležaja plaćati smeće?

Leonardo Ljubičić – ne, u tom slučaju bi reagiralo Ministarstvo i donijelo svoju Odluku.

Za iznajmljivače bi morao preračunati koliki popust ima pravo ostvariti i sl. neće svakome biti ista cijena. To ovisi koliko je otpada bilo u prošloj godini, podijeliti sa 12 mjeseci, vidjeti u koju kategoriju popusta pripada i tek onda se može izračunati cijena.

Dakle, 550 kuna minus umanjenje…

**Zvonko Močić –** neizglasavanjem ove Odluke bismo ušli u protokol koji bi nas s kaznama koštalo poprilično. Odugovlačenjem također ne dobivamo puno prostora…

Ovakav zakon će imati puno otpora u društvu, ljudi će se buniti, ovime se nikako ne potiče na odvajanje otpada. Zakon je i nepravedan jer oni koji proizvode više smeća plaćaju manje ili isto kao i oni koji proizvode manje otpada.

Trebamo se pridružiti svakoj inicijativi koja će se protiviti ovakvom zakonu, vršiti pritisak na Ministarstvo da se nešto izmijeni.

**Karlo Vukasović** – postoji li inicijativa više komunalnih poduzeća?

Leonardo Ljubičić – postoji 15-ak jako zainteresiranih komunalnih poduzeća, on je s njima u stalnom kontaktu i u dopisivanju s Ministarstvom.

Nakon zaključenja rasprave predsjedavatelj je prijedlog dao na glasovanje potom je utvrđeno da je sa 8 glasova ZA, 1 glasom PROTIV i 2 glasa SUZDRŽAN donijeta

**O D L U K A**

**o načinu pružanja javne usluge skupljanja komunalnog otpada na području Grada Omiša**

sa tekstom kao u prilogu ovog zapisnika oznake KLASA:363-01/21-01/701, URBROJ:2181-7-05-01/1-22-06.

**Ad 4/**

PRIJEDLOG ODLUKE O DONOŠENJU IZMJENA I DOPUNA

ODLUKE O DONOŠENJU URBANISTIČKOG PLANA UREĐENJA RIBNJAK (VIII)

Gradonačelnik je dostavio prijedlog Odluke o donošenju izmjena i dopuna Odluke o donošenju Urbanističkog plana uređenja Ribnjak (VIII), te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Gordana Radman, d.i.a., predstavnica tvrtke URBOS Split, izvijestila je u ovom predmetu.

U otvorenoj raspravi nitko nije sudjelovao.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 11 glasova donijeta ZA

**O D L U K A o donošenju**

 **izmjena i dopuna Odluke o donošenju Urbanističkog plana uređenja Ribnjak (VIII)**

sa tekstom kao u prilogu ovog zapisnika oznake KLASA: 350-01/19-01/09, URBROJ:2181-7-01-22-27.

**Ad 5/**

PRIJEDLOG ODLUKE O

IZMJENI I DOPUNI ODLUKE O NERAZVRSTANIM CESTAMA U GRADU OMIŠU

Gradonačelnik je dostavio prijedlog izmjeni i dopuni Odluke o nerazvrstanim cestama u gradu Omišu, te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Stipe Žuljević Mikas, pročelnik UO za KDS, UP i ZO izvijestio je u ovom predmetu.

U otvorenoj raspravi sudjelovao je

**Tomislav Bartulović** – je li ova cesta u Lokvi Rogoznici ide prema nekom objektu, ?

Stipe Žuljević Mikas – taj objekt ima mogućnost izlaza na drugu postojeću nerazvrstanu cestu. Vlasnik objekta je upoznat s ovim rješenjem, on ne koristi ovu cestu nego drugu za pristup svom objektu.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 11 glasova ZA donijeta

**O D L U K A**

**o izmjeni i dopuni Odluke o nerazvrstanim cestama u Gradu Omišu**

sa tekstom kao u prilogu ovog zapisnika oznake KLASA:340-01/15-01/17, URBROJ:2181-705-02/3-22-51.

**Ad 6/**

PRIJEDLOG ODLUKE O IZMJENI ODLUKE

O OSNIVANJU VLASTITOG POGONA ZA OBAVLJANJE KOMUNALNIH DJELATNOSTI

Gradonačelnik je dostavio prijedlog Odluke o izmjeni Odluke o osnivanju Vlastitog pogona za obavljanje komunalnih djelatnosti, te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Mate Sovulj, upravitelj Vlastitog pogona izvijestio je u ovom predmetu.

U otvorenoj raspravi nitko nije sudjelovao.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 11 glasova ZA donijeta

**O D L U K A o izmjeni i dopuni**

**Odluke o osnivanju Vlastitog pogona za obavljanje komunalnih djelatnosti**

sa tekstom kao u prilogu ovog zapisnika oznake KLASA:024-04/22-01/02, URBROJ:2181-7-03/1-22-1.

**Ad 7/**

PRIJEDLOG ODLUKE O IZMJENI ODLUKE

O USTROJU UPRAVNIH TIJELA GRADSKE UPRAVE GRADA OMIŠA

Gradonačelnik je dostavio prijedlog Odluke o izmjeni i dopuni Odluke o ustroju upravnih tijela gradske uprave Grada Omiša, te predložio gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Lidija Pavković, pročelnica ureda gradonačelnika, izvijestila je u ovom predmetu.

U otvorenoj raspravi nitko nije sudjelovao.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 11 glasova ZA donijeta

**O D L U K A o izmjeni**

**Odluke o ustroju upravnih tijela gradske uprave Grada Omiša**

sa tekstom kao u prilogu ovog zapisnika oznake KLASA: 024-04/22-01/01, URBROJ:2181-7-03/1-22-1.

Završeno u 20.10. sati

VODITELJICA ZAPISNIKA PREDSJEDNIK GRADSKOG VIJEĆA

Ružica Jerčić Zvonko Močić, dr.med.